**NOTĂ INFORMATIVĂ**

**la proiectul Hotărîrii Guvernului cu privire la reorganizarea unor întreprinderi din sectorul termoenergetic**

Ministerul Economiei a elaborat proiectul Hotărîrii Guvernului cu privire la reorganizarea unor întreprinderi din sectorul termoenergetic ca o continuare a reformelor iniţiate în sectorul termoenergetic încă în anul 2011, cînd cu suportul Băncii Mondiale şi a Guvernului Regatului Suediei de către Compania *Economic Consulting Associaties* din Marea Britanie, a fost elaborat Studiul privind restructurarea instituţională şi financiară a sistemului de alimentare cu energie termică şi electrică din mun. Chişinău. Ulterior, în baza studiului în cauză, de către Ministerul Economiei, a fost elaborat şi aprobat prin Hotărîrea Guvernului nr. 983 din 22 decembrie 2011 Conceptul şi Planul de acţiuni privind restructurarea corporativă, instituţională şi financiară a sistemului centralizat de alimentare cu energie termică din mun. Chişinău (SACETC).

E de menţionat că, după finalizarea procedurii de reorganizare din partea BM va fi oferit SA „CET-2” un credit (inclusiv, 20 mil dol. SUA pentru investiţiile în SACETC, precum şi 20 mil dol. SUA pentru asigurarea garanţiei BM către furnizorul de gaze naturale, care să acopere o valoare de 80 mil dol. SUA a datoriilor existente şi va contribui la soluţionarea problemei datoriilor sectorului în întregime).

Totodată, se desfăşoară proiectul pentru promovarea reformelor şi sporirea eficienţei în sectorul energetic (Grant ASDI operat de către BM). Unul dintre pachetele finanţate reprezintă asistenţa tehnică în elaborarea unui program de investiţii prioritare în SACETC pentru o perioada apropiată (3 ani). Conform estimărilor preliminare, efectul anual de la implementarea programului sus menţionat va constitui cca. 8 mln. lei.

În 2012, în urma unui proces competitiv de selectare, a fost semnat contractul cu compania suedeză Sweco. În cadrul Raportului final al Consultanului au fost determinate recomandările şi soluţiile investiţionale prioritare în sectorul termoenergetic al capitalei, **care includ reconstruirea unor segmente subterane ale reţelelor termice, modernizarea unor staţii de pompare, instalarea cîtorva sute de puncte termice individuale noi şi alte măsuri de eficientizare.** Se estimează că, aceste investiţii vor îmbunătăţi considerabil eficienţa sistemului termoenergetic din municipiu. Conform listei aprobate de investiţii prioritare, ulterior vor fi lansate licitaţii în cadrul unui nou proiect de investiţii, avînd ca scop *îmbunătăţirea eficienţei SACETC.* Proiectulse integrează în procesul reformelor de amploare din sector iniţiate de către Guvernul Republicii Moldova cu suportul financiar al BM.

Hotărîrea Guvernului nr. 919 din 18 noiembrie 2013 cu privire la reorganizarea unor întreprinderi din sectorul termoenergetic prevedea fuziunea SA „CET-1”, SA „CET-2” şi SA „Termocom” în procedura planului, însă reieşind din considerentul că la 18 martie curent a fost pronunţată Încheierea Curţii de Apel Chişinău privind intentarea procedurii falimentului cu valorificarea şi lichidarea masei debitoare a SA „Termocom”, rezultă că, Hotărîrea Guvernului nr. 919 din 18 decembrie 2013 nu poate fi executată din cauza falimentului SA „Termocom”, şi în acest context, Ministerul Economiei vine cu propunerea de a aproba un nou proiect de Hotărîre a Guvernului cu privire la reorganizarea unor întreprinderi din sectorul termoenergetic.

 **Viceprim-ministru,**

**ministru al economiei Valeriu LAZĂR**